کورم ولسوالۍ

کرم ولسوالۍ یا کورمه ولسوالۍ د اوسني پاکستان د خيبر پښتونخوا ايالت د کوهاټ اړوند یوه ولسوالۍ ده. ددغه ولسوالۍ نوم د کورم له سیند څخه اخیستل سوی دی، چي پښتو ته پخپله د سنسکرت له کلمې Krumuḥ څخه راغلی دی.   

تر 2018 پوري یادي ولسوالې د فدرالي ادارې قبایلي سیمو د ادارې په توګه کار کاوه، خو د فاټا او خېبرپښتونخوا د يو ځای کېدو وروسته یې د يوې ضلعې حيثيت ترلاسه کړ. له جغرافیايي پلوه دا ولسوالي د کرم دره سیمه (چي د پاکستان په شمال لویدیځ کي یوه دره ده) په ځان کي رانغاړي. The Kurram Valley . په کورم کي اکثریت نفوس پښتانه دي او اصلي دین یې اسلام دی، چي له مذهبي اړخه پر شیعه او سني باندي وېشل سوي دي. په دې ولسوالۍ کي مېشت لوی قومونه بنګش، توري، اورکزي، وزیر، مموزي، مقبل، ځاځي، منډان (بنوسي)، پراچا، منګل، غلزي، پاړه چمکني، هزاره او خوشي نومیږي.

کورمه ولسوالۍ له تاریخي پلوه په اصل کي د لوی افغانستان یوه برخه وه چي تر ډیورنډ تپل کېدو وروسته د انګرېزانو له لوري اشغال او بیا په 1947 کي د نورو پښتون میشته سیمو په څېر پاکستان ته وسپارل سوه. تر 2000 میلادي کال پوري کله چي په پاکستان کي پخواني اداري ویشونه ړنګ سول، د کورم ولسوالۍ د پاکستان د شمال لویدیځ سرحدي صوبې (اوس خیبر پښتونخوا) د پیښور ډویژن یوه برخه وګرځېدل.